Men tyvene måtte opgive at få pengeskabet med

Politiet i Brønderslev skal nu igang med at opklare et indbrud - på politigården i Brønderslev! Da rengøringspersonalet mødte klokken 04,30 opdagede de, at der var listet en rude ud ind til motorkontoret på politistationen, der ikke er døgnbemandet. Tyvene gik målrettet efter stationens pengeskab, der imidlertid var for tung en størrelse for indtrængerne. I hvert fald måtte de ubudne gæster opgive deres forehavende, og måtte forlade politistationen uden udbytte. Det formilder dog ikke ordensmagten, der ser særdeles alvorligt på det specielle indbrud. - Vi kan selvfølgelig ikke acceptere, at der bliver lavet indbrud nogen steder. Men vi kan da slet ikke acceptere når det sker mod en politistation. Det er da både særdeles usædvanligt og frækt. Der er ingen tvivl om, at vi er meget opsatte på at finde gerningsmændene, siger vicekriminalinspektør Jens Erik Poulsen fra Nordjyllands Politi, Hjørring til TVNord.